Сан Себастиан

Сан Себастиа̀н (на испански: San Sebastián) или Доностия (на баски: Donostia) е испански курортен град на Бискайския залив, център на баската историческа област Гипускоа. Основните икономически дейности са търговия и туризъм и това е една от ключовите туристически дестинации в Испания. Въпреки че градът не е голям, той е прочут в чужбина с международните си фестивали. Заедно с Вроцлав (Полша) Сан Себастиан е Европейска столица на културата през 2016. Наименование От 1980 г. пълното му официално име е Доностия-Сан Себастиан (в пресата и разговорната реч винаги се използва или първото, или второто, никога заедно). И двете идват от Domine Sebastiane (лат.), „Господарю Севастиан“, звателен падеж на Dominus Sebastianus, Доностия от първата част, Сан Себастиан – от втората. История Смята се, че градът възниква около манастира „Св. Севастиан“, вероятно през XI век, но основаването му се приписва на Санчо Мъдрия – крал на Навара, който през 1180 г. определя мястото за главно наварско пристанище. География Сан Себастиан се намира на 20 км западно от испанско-френската граница. Основното му население възлиза на ок. 186 500 жители (към 2013 г.), но се увеличава значително по време на туристическия сезон. Климатът му е океански и Сан Себастиан е един от най-дъждовните градове на Иберийския полуостров. През Сан Себастиан минава река Урумея, която разделя града на две, преди да се влее в Кантабрийско море. От двете страни на устието са разположени двата залива Ла Конча и Суриола. В днешно време мостовете над реката (най-вече тези, които са най-близо до морето) често биват повреждани от мощта на вълните, които поради отвореността на заливите навлизат директно в града. Една от най-привлекателните природни дадености е заливът Ла Конча (на испански: La Concha, „Мидата“) с форма на подкова и красив плаж. В центъра му се намира островчето Санта Клара. Заливът е ограден от два хълма: от западния край се издига Игелдо, а от източния – Ургул, украсени със скулптури от Едуардо Чилида (1924 – 2002) – баски скулптор, роден и починал в Доностия (музеят с негови творби се намира в Ернани, на 9 км от Доностия). Най-известната негова скулптура и любимо място на много местни жители е „Peine del viento“ („Гребенът на вятъра“), намиращ се в подножието на Игелдо. Върхът на хълма е достъпен с лифт и оттам се открива красива панорамна гледка. Старият град е разположен на левия бряг на Урумея и тесните му улички са пълни с барове, предлагащи местни „пинчос“ (различни по вид хапки). Въпреки че в миналото е била опожарена, а в днешни дни е обект на много наводнения поради близостта до океана, старата част е мястото, от което започват всички събития в града (например Тамборадата). В края на залива „Ла Конча“ и подножието на хълма Ургул е разположен Аквариумът. Най-интересното в него е тунел, който предлага на посетителите гледка на 360º към акули, морски костенурки и над 40 вида риби. Необикновена атракция е местната инициатива „Да спиш с рибите“, която предлага възможност на децата да спят в тунела, наслаждавайки се на обитателите на морския свят, докато заспят. Парк „Мария Кристина“ е най-големият парк в центъра на града, намиращ се по поречието на реката между квартал „Егия“ и университета „Деусто“. По-голям е паркът „Айете“, намираш се в покрайнините на града. Той привлича с прекрасните си градини, замък, отворен за посещения, и множество изкуствени езерца с фауна. Фестивали В Сан Себастиан се провеждат престижни международни фестивали: На 20 януари е денят на св. Себастиан, патронният празник на града, и по улиците му се правят тамборади – шествия с барабани. Ежегодно в края на септември от 1953 г. се провежда един от най-старите, мащабни и престижни международни кинофестивали. Той е най-важният кинофестивал за Испания и испаноезичните страни и един от най-старите в Европа. Голямата му награда е Златна раковина (на испански: Concha de oro, букв. „Златна мида“), по името на залива. Събитието протича основно в сградата на Курсаал – конгресен център, авангардна творба на архитекта Рафаел Монео. От 1965 г. тук ежегодно се състои и един от най-реномираните в Европа джаз фестивали, „Джазалдия“ (на английски: Jazzaldia). Фестивал на филми на ужасите и фентъзи – провежда се ежегодно в края на октомври от 1990 година. Известни личности Родени в Сан Себастиан Пио Бароха (1872 – 1956), писател и либретист, представител на Поколение '98 Микел Артета (р. 1982), футболист Хосе Бераондо (1878 – 1950), футболист Мирен Ибаргурен (р. 1980), актриса Ребека Линарес (р. 1983), порнографска актриса Пако Рабан (р. 1934), моден дизайнер Едуардо Чилида (1924 – 2002), скулптор Починали в Сан Себастиан Хосе Бергамин (1893 – 1983), писател Едуардо Чилида (1924 – 2002), скулптор Побратимени градове Плимут, Англия Фотогалерия Източници Външни препратки ((en))((es))((fr)) Официална страница ((en)) ((es)) Курсаал